title: Komisjoni rakendusmäärus (EL) 2021/842, 26. mai 2021, millega muudetakse rakendusmäärust (EL) nr 307/2012 uurimisel/kontrollimisel olevate ainete ELi tasandi riskihindamise läbipaistvus- ja konfidentsiaalsusnõuete osas (EMPs kohaldatav tekst)

text:
                  27.5.2021

                  ET

                  Euroopa Liidu Teataja

                  L 186/16

         KOMISJONI RAKENDUSMÄÄRUS (EL) 2021/842,
         26. mai 2021,
         millega muudetakse rakendusmäärust (EL) nr 307/2012 uurimisel/kontrollimisel olevate ainete ELi tasandi riskihindamise läbipaistvus- ja konfidentsiaalsusnõuete osas
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 20. detsembri 2006. aasta määrust (EÜ) nr 1925/2006 vitamiinide, mineraaltoitainete ja teatud muude ainete toidule lisamise kohta, (1) eriti selle artikli 8 lõiget 6,
         ning arvestades järgmist:

                     (1)

                     Määrusega (EÜ) nr 1925/2006 ühtlustati vitamiinide, mineraaltoitainete ja teatavate muude ainete toidule lisamist käsitlevad riiklikud normid.

                     (2)

                     Komisjoni rakendusmääruses (EL) nr 307/2012 (2) on eelkõige sätestatud rakenduseeskirjad määruse (EÜ) nr 1925/2006 artikli 8 lõigetes 4 ja 5 osutatud menetluse kohaldamiseks seoses kõnealuse määruse III lisa C osas loetletud uurimisel/kontrollimisel olevate ainete ohutuse hindamisega Euroopa Toiduohutusameti (edaspidi „amet“) poolt.

                     (3)

                     Euroopa Parlamendi ja nõukogu määrusega (EL) 2019/1381 (3) muudeti Euroopa Parlamendi ja nõukogu määrust (EÜ) nr 178/2002 (4). Nende muudatuste eesmärk oli suurendada ELi tasandi riskihindamise läbipaistvust ja kestlikkust kõigis toidutarneahela valdkondades, kus amet teeb teadusliku riskihindamise.

                     (4)

                     Määruse (EÜ) nr 178/2002 muudatustega lisati uued sätted, mis käsitlevad muu hulgas järgmist: võimaliku taotleja soovi korral taotluse esitamisele eelnev üldine nõustamine ameti töötajate poolt ning kohustus teatada ettevõtjate poolt taotluse toetamiseks tellitud või tehtud uuringutest ja selle kohustuse täitmata jätmise tagajärjed. Samuti kehtestati muudatustega sätted, mille kohaselt amet avalikustab kõik teaduslikud andmed, uuringud ja muud taotlusi toetavad andmed (välja arvatud nõuetekohaselt põhjendatud konfidentsiaalse teabe) riskihindamisprotsessi varases etapis, millele järgneb konsulteerimine kolmandate isikutega.

                     (5)

                     Kuigi määrus (EL) 2019/1381 ei sisalda sätteid määruse (EÜ) nr 1925/2006 III lisas loetletud ainete või koostisosade riskihindamise kohta, on selle sätted seotud otseselt kõnealuse menetlusega, mida on kirjeldatud määruse (EÜ) nr 1925/2006 artikli 8 lõigetes 4 ja 5. Nendes sätetes käsitletakse taotluse esitamisele eelnevat etappi seoses taotluse esitamisele eelneva nõustamisega ja tellitud uuringutest teatamisega ning riskihindamise etappi seoses läbipaistvus- ja konfidentsiaalsusnõuete ning avalike konsultatsioonidega. Nende sätetega reguleeritakse peamiselt toidukäitlejate algatatud taotluspõhiseid protsesse.

                     (6)

                     Määrusega (EÜ) nr 1925/2006 on selle III lisa C osas loetletud konkreetse uurimisel/kontrollimisel oleva aine ohutuse tõendamisel antud oluline roll peale toidukäitlejate ka muudele huvitatud isikutele, näiteks tööstuse esindajatele ja tarbijaorganisatsioonidele. Seepärast ei ole uurimisel/kontrollimisel oleva aine hindamiseks vaja, et taotluse esitaks konkreetne taotleja, vaid selleks võivad andmeid ja teavet esitada kõik huvitatud ettevõtjad ja muud huvitatud isikud.

                     (7)

                     On vaja tagada, et määruse (EÜ) nr 1925/2006 III lisa C osas loetletud uurimisel/kontrollimisel oleva aine ohutushindamise menetlust reguleeritakse sätetega, mis on võrreldavad määruses (EL) 2019/1381 nii taotluse esitamisele eelneva kui ka riskihindamisetapi jaoks kehtestatud sätetega.

                     (8)

                     Eespool esitatut silmas pidades tuleks rakendusmäärus (EL) nr 307/2012 viia kooskõlla määrusega (EL) 2019/1381 määrusesse (EÜ) nr 178/2002 tehtud muudatustega, eelkõige seoses i) artiklis 32a sätestatud võimalusega küsida ameti töötajatelt enne taotluse esitamist nõu, kui amet peab esitama arvamuse või kui tal palutakse arvamus esitada, ii) artiklis 32b sätestatud kohustusega teatada ametile asjakohastest uuringutest, iii) artiklis 32c sätestatud ameti kohustusega konsulteerida kolmandate isikutega, iv) artiklis 39f sätestatud teabe esitamise vormi nõuetega ja v) artiklis 39 sätestatud konfidentsiaalsuseeskirjadega.

                     (9)

                     Taotluse korral toimiku esitamisele eelnev ametipoolne nõustamine määruse (EÜ) nr 1925/2006 III lisa C osas loetletud uurimisel/kontrollimisel oleva aine ohutust tõendava toimiku esitamise suhtes kohaldatavate normide ja toimiku nõutava sisu asjus võib parandada esitatava toimiku kvaliteeti ja seega tulla kasuks ohutushindamisele. Toidukäitlejatel ja muudel huvitatud isikutel ei pruugi siiski olla võimalik toimiku esitamisele eelnevat nõustamist toimikute esitamise tähtaja tõttu täielikult ära kasutada. Teadusliku hindamise parema kvaliteedi huvides peaks toidukäitlejatel ja muudel huvitatud isikutel olema võimalik taotleda võimaliku toimiku esitamise kohta esitamiseelset nõustamist alates päevast, mil amet võttis määruse (EÜ) nr 1925/2006 artikli 8 lõike 2 punkti b kohaselt vastu arvamuse, milles on tuvastatud aine tarbimisega seotud võimalik kahjulik mõju tervisele, kuid tunnistatakse, et see on teaduslikult tõendamata.

                     (10)

                     Määruse (EÜ) nr 1925/2006 III lisa C osas loetletud uurimisel/kontrollimisel oleva aine ohutuse tõendamiseks nõutavates uuringutes võetakse arvesse palju tegureid, mistõttu võivad uuringud oluliselt erineda. Toidukäitlejatele ja huvitatud isikutele toimiku esitamiseks kehtestatud tähtaja pikendamine 18 kuult 24 kuule alates kuupäevast, mil aine lisati määruse (EÜ) nr 1925/2006 III lisa C osas esitatud loetellu, võib hõlbustada toimikute koostamist ja esitamist ning seega tulla kasuks ohutushindamisele.

                     (11)

                     Määruse (EÜ) nr 178/2002 artiklis 32b sätestatud kohustust teatada asjakohastest uuringutest tuleks kohaldada ka toidukäitlejate ja huvitatud isikute suhtes, kes kavatsevad esitada hindamiseks rakendusmääruse (EL) nr 307/2012 artiklis 2 määratletud toimiku. Määruse (EÜ) nr 178/2002 artikliga 32b ette nähtud menetlust on siiski on vaja täiendavalt kohandada. Määruse (EÜ) nr 178/2002 artikliga 32b ette nähtud menetluslikud tagajärjed määruse sätete rikkumise korral põhjustavad viivitusi toimikute hindamisel. Arvestades määruse (EÜ) nr 1925/2006 artikli 8 lõikes 5 sätestatud kohustuslikku nelja-aastast tähtaega, võivad hindamisel esinevad viivitused tuua kaasa selle, et ettenähtud tähtajast ei peeta kinni. Seetõttu ei ole need menetluslikud tagajärjed määruse (EÜ) nr 1925/2006 III lisa C osasse lisatud ainete hindamismenetluse kontekstis asjakohased ja neid ei tuleks ette näha. Selleks et komisjon saaks teha määruse (EÜ) nr 1925/2006 III lisa C osas loetletud uurimisel/kontrollimisel oleva aine kohta otsuse ettenähtud tähtajaks, tuleks arvesse võtta üksnes toimikuid, mis on esitatud 24 kuu jooksul alates kuupäevast, mil aine kanti kõnealusesse lisasse.

                     (12)

                     Määrust (EL) 2019/1381 kohaldatakse alates 27. märtsist 2021. Selleks et tagada õiguskindlus ja selgus seoses määruse (EÜ) nr 1925/2006 artikli 8 lõike 4 kohase menetluse läbipaistvusnõuetega ning võimaldada ELi tasandi riskihindamise läbipaistvus- ja konfidentsiaalsusnõuete ühetaolist rakendamist kõigi asjaomaste sektorite puhul, on vaja, et käesolev määrus jõustuks kolmandal päeval pärast selle avaldamist. Õiguskindluse huvides tuleks käesolevat määrust kohaldada ametile alates nimetatud kuupäevast esitatavate toimikute suhtes.

                     (13)

                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmääruse (EL) nr 307/2012 muudatused
            Määrust (EL) nr 307/2012 muudetakse järgmiselt.

                        1)

                        Artikkel 5 asendatakse järgmisega:

                           „Artikkel 5
                           Määruse (EÜ) nr 1925/2006 III lisa C osas loetletud aine

                              1.   Kuni määruse (EÜ) nr 178/2002 artikli 39f kohaste standardandmevormingute vastuvõtmiseni loeb amet kehtivaks ainult toimikud, mis on esitatud elektroonilisel kujul, mis võimaldab dokumentide allalaadimist ja printimist ning neis otsingute tegemist.
                              Pärast standardandmevormingute vastuvõtmist esitatakse toimik kooskõlas nende standardandmevormingutega, et selle saaks lugeda kehtivaks.
                              Kui amet leiab, et toimik ei ole kehtiv, teatab ta toimiku esitanud toidukäitlejale või huvitatud isikule ja komisjonile põhjused, miks ta leiab, et toimik ei ole kehtiv.

                              2.   Amet võtab määruse (EÜ) nr 1925/2006 artikli 8 lõikes 5 osutatud otsuse tegemisel arvesse üksnes toimikuid, mis on esitatud 24 kuu jooksul alates sellise otsuse jõustumisest, millega aine lisatakse kõnealuse määruse III lisa C osasse vastavalt kõnealuse määruse artikli 8 lõikele 2.“;

                        2)

                        lisatakse järgmised artiklid:

                           „Artikkel 5a
                           Toimiku esitamisele eelnev nõustamine
                           Ameti töötajad annavad toidukäitleja või muu huvitatud isiku taotluse korral nõu normide kohta, mida kohaldatakse määruse (EÜ) nr 1925/2006 III lisa C osas loetletud aine ohutust tõendavaid teaduslikke andmeid sisaldava toimiku esitamise suhtes, ja toimiku nõutava sisu kohta.
                           Toidukäitlejad ja muud huvitatud isikud võivad taotleda võimaliku toimiku esitamise kohta esitamiseelset nõustamist alates päevast, mil amet võttis määruse (EÜ) nr 1925/2006 artikli 8 lõike 2 kohaselt vastu arvamuse, milles on tuvastatud aine tarbimisega seotud võimalik kahjulik mõju tervisele.
                           Sellist toimiku esitamisele eelnevat nõustamist pakutakse kooskõlas määruse (EÜ) nr 178/2002 artikliga 32a, mida kohaldatakse mutatis mutandis.

                           Artikkel 5b
                           Uuringutest teatamine

                              1.   Toidukäitlejad ja muud huvitatud isikud teatavad ametile viivitamata määruse (EÜ) nr 1925/2006 III lisa C osas loetletud aine ohutuse tõendamiseks nende poolt tellitud või tehtud mis tahes uuringu pealkirja, ulatuse ning algus- ja kavandatud lõppkuupäeva, samuti liidus asuva ja kõnealust uuringut tegeva labori või katseasutuse nime.

                              2.   Liidus asuvad laborid ja muud katseasutused teatavad samuti ametile viivitamata iga niisuguse uuringu pealkirja ja ulatuse, mille asjaomane labor või muu katseasutus teeb toidukäitleja või muu huvitatud isiku tellimusel määruse (EÜ) nr 1925/2006 III lisa C osas loetletud aine ohutuse tõendamiseks; samuti tuleb teatada uuringu algus- ja kavandatud lõppkuupäev ning uuringu tellinud toidukäitleja või huvitatud isiku nimi.

                              3.   Amet lisab uuringud, millest on käesoleva artikli kohaselt teatatud, määruse (EÜ) nr 178/2002 artikli 32b lõikes 1 osutatud andmebaasi.

                           Artikkel 5c
                           Läbipaistvus
                           Kui amet peab kehtiva toimiku põhjal esitama arvamuse määruse (EÜ) nr 1925/2006 III lisa C osas loetletud uurimisel/kontrollimisel oleva aine kohta, teeb ta järgmist:

                                       a)

                                       avalikustab toimikus esitatud andmed kooskõlas määruse (EÜ) nr 178/2002 artikli 38 lõike 1 punktiga c, mida kohaldatakse mutatis mutandis;

                                       b)

                                       konsulteerib käesoleva määruse kohaselt esitatud andmete mittekonfidentsiaalse versiooni alusel sidusrühmade ja üldsusega vastavalt määruse (EÜ) nr 178/2002 artikli 32c lõikele 2, mida kohaldatakse mutatis mutandis.

                           Artikkel 5d
                           Konfidentsiaalsus
                           Toimikut esitades võib toidukäitleja või muu huvitatud isik taotleda esitatud teabe või andmete teatavate osade konfidentsiaalsena käsitamist.
                           Konfidentsiaalsustaotlusele lisatakse kontrollitav põhjendus, mis tõendab, et sellise teabe või andmete avalikustamine kahjustab oluliselt taotleja huve määruse (EÜ) nr 178/2002 artikli 39 lõigete 2 ja 3 tähenduses, mida kohaldatakse mutatis mutandis.“

            Artikkel 2
            Jõustumine ja kohaldamine
            Käesolev määrus jõustub kolmandal päeval pärast selle avaldamist Euroopa Liidu Teatajas.
            Seda kohaldatakse ametile alates nimetatud kuupäevast esitatavate toimikute suhtes.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 26. mai 2021

                  Komisjoni nimel

                  president

               Ursula VON DER LEYEN

            (1)  ELT L 404, 30.12.2006, lk 26.

            (2)  Komisjoni 11. aprilli 2012. aasta rakendusmäärus (EL) nr 307/2012, millega kehtestatakse Euroopa Parlamendi ja nõukogu määruse (EÜ) nr 1925/2006 (vitamiinide, mineraaltoitainete ja teatud muude ainete toidule lisamise kohta) artikli 8 rakenduseeskirjad (ELT L 102, 12.4.2012, lk 2).

            (3)  Euroopa Parlamendi ja nõukogu 20. juuni 2019. aasta määrus (EL) 2019/1381, mis käsitleb toiduahela ELi tasandi riskihindamise läbipaistvust ja kestlikkust ning millega muudetakse määrusi (EÜ) nr 178/2002, (EÜ) nr 1829/2003, (EÜ) nr 1831/2003, (EÜ) nr 2065/2003, (EÜ) nr 1935/2004, (EÜ) nr 1331/2008, (EÜ) nr 1107/2009 ja (EL) 2015/2283 ning direktiivi 2001/18/EÜ (ELT L 231, 6.9.2019, lk 1).

            (4)  Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).


title: Komisjoni rakendusmäärus (EL) 2021/843, 26. mai 2021, millega pikendatakse toimeaine tsüasofamiidi heakskiitu vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa (EMPs kohaldatav tekst)

text:
                  27.5.2021

                  ET

                  Euroopa Liidu Teataja

                  L 186/20

         KOMISJONI RAKENDUSMÄÄRUS (EL) 2021/843,
         26. mai 2021,
         millega pikendatakse toimeaine tsüasofamiidi heakskiitu vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 20 lõiget 1,
         ning arvestades järgmist:

                     (1)

                     Komisjoni direktiiviga 2003/23/EÜ (2) kanti toimeaine tsüasofamiid nõukogu direktiivi 91/414/EMÜ (3) I lisasse.

                     (2)

                     Direktiivi 91/414/EMÜ I lisasse kantud toimeained loetakse määruse (EÜ) nr 1107/2009 alusel heaks kiidetuks ja need on loetletud komisjoni rakendusmääruse (EL) nr 540/2011 (4) lisa A osas.

                     (3)

                     Toimeaine tsüasofamiidi heakskiit, nagu on sätestatud rakendusmääruse (EL) nr 540/2011 lisa A osas, aegub 31. juulil 2021.

                     (4)

                     Kooskõlas komisjoni rakendusmääruse (EL) nr 844/2012 (5) artikliga 1 on kõnealuses artiklis sätestatud ajavahemikus esitatud taotlus tsüasofamiidi heakskiidu pikendamiseks.

                     (5)

                     Taotleja esitas täiendavad toimikud, mis on nõutud vastavalt rakendusmääruse (EL) nr 844/2012 artiklile 6. Referentliikmesriik leidis, et taotlus on täielik.

                     (6)

                     Referentliikmesriik koostas kaasreferentliikmesriigiga konsulteerides pikendamise hindamisaruande kavandi ning esitas selle 23. juunil 2015 Euroopa Toiduohutusametile (edaspidi „toiduohutusamet“) ja komisjonile.

                     (7)

                     Toiduohutusamet tegi täiendava kokkuvõtliku toimiku üldsusele kättesaadavaks. Samuti edastas toiduohutusamet pikendamise hindamisaruande kavandi taotlejale ja liikmesriikidele märkuste esitamiseks ning algatas selle kohta avaliku arutelu. Toiduohutusamet edastas saadud märkused komisjonile.

                     (8)

                     23. mail 2016 esitas toiduohutusamet komisjonile oma järelduse (6) selle kohta, kas tsüasofamiid võib eeldatavalt vastata määruse (EÜ) nr 1107/2009 artiklis 4 sätestatud heakskiitmise kriteeriumidele. Pärast komisjonilt nõuandetaotluse saamist ajakohastas toiduohutusamet 28. juulil 2020 oma järeldust (7) sihtrühma mittekuuluvate lülijalgsetega seotud ebakindluse tõttu. Komisjon esitas 3. detsembril 2020 alalisele taime-, looma-, toidu- ja söödakomiteele tsüasofamiidi käsitleva pikendamisaruande ja 26. jaanuaril 2021 määruse eelnõu.

                     (9)

                     Seoses endokriinsüsteemi häireid põhjustavate omaduste kindlakstegemise kriteeriumidega, mis kehtestati komisjoni määrusega (EL) 2018/605, (8) märgitakse toiduohutusameti järelduses, et tuginedes teaduslikele tõenditele on väga ebatõenäoline, et tsüasofamiid oleks östrogeense, androgeense või steroidogeense toimega või kilpnääret mõjutav endokriinfunktsiooni kahjustav kemikaal. Kättesaadavate andmete ja praeguste teadmiste põhjal, mis on kokku võetud toiduohutusameti järelduses, ei täheldatud kahjulikku mõju, mis võiks olla seotud endokriinfunktsiooni kahjustava toimemehhanismiga. Seetõttu leiab komisjon, et tsüasofamiidi ei tule käsitada endokriinseid häireid põhjustavate omadustega ainena.

                     (10)

                     Komisjon palus taotlejal esitada oma märkused toiduohutusameti järelduste kohta ning kooskõlas rakendusmääruse (EL) nr 844/2012 artikli 14 lõike 1 kolmanda lõiguga pikendamisaruannete kohta. Taotleja esitas oma märkused ja need on põhjalikult läbi vaadatud.

                     (11)

                     Vähemalt ühe toimeainet tsüasofamiidi sisaldava taimekaitsevahendi puhul on ühe või mitme iseloomuliku kasutusviisiga seoses leidnud kinnitust, et määruse (EÜ) nr 1107/2009 artiklis 4 sätestatud heakskiitmise kriteeriumid on täidetud.

                     (12)

                     Tsüasofamiidi heakskiidu pikendamist käsitlev riskihindamine põhineb piiratud arvul iseloomulikel kasutusviisidel, mis siiski ei sea piiranguid nendele kasutusviisidele, mida tsüasofamiidi sisaldavate taimekaitsevahendite puhul võidakse lubada. Seega on asjakohane fungitsiidina kasutamise piirang kaotada.

                     (13)

                     Seepärast on asjakohane tsüasofamiidi heakskiitu pikendada.

                     (14)

                     Vastavalt määruse (EÜ) nr 1107/2009 artikli 14 lõikele 1 koostoimes artikliga 6 ning arvestades teaduse ja tehnika arengut, oleks siiski vaja lisada teatavad tingimused. Eelkõige on asjakohane nõuda kinnitavat lisateavet.

                     (15)

                     Selleks, et suurendada selle järelduse usaldusväärsust, mille kohaselt ei ole tsüasofamiidil endokriinseid häireid põhjustavaid omadusi, peab taotleja esitama ajakohastatud hinnangu vastavalt määrusega (EL) 2018/605 muudetud määruse (EÜ) nr 1107/2009 II lisa punktides 3.6.5 ja 3.8.2 esitatud kriteeriumide kohta kooskõlas määruse (EÜ) nr 1107/2009 II lisa punkti 2.2 alapunktiga b ning endokriinsüsteemi kahjustavate kemikaalide kindlakstegemise juhenddokumendiga (9).

                     (16)

                     Rakendusmäärust (EL) nr 540/2011 tuleks seega vastavalt muuta.

                     (17)

                     Komisjoni rakendusmäärusega (EL) 2020/869 (10) pikendati tsüasofamiidi heakskiidu kehtivusaega kuni 31. juulini 2021, et heakskiidu pikendamise saaks lõpule viia enne kõnealuse toimeaine heakskiidu aegumist. Kuna käesoleva määruse jõustumise kuupäev on lähedal tsüasofamiidi heakskiidu aegumiskuupäevale, tuleks käesolevat määrust kohaldada alates tsüasofamiidi heakskiidu aegumisele järgnevast päevast.

                     (18)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Toimeaine heakskiidu pikendamine
            I lisas kirjeldatud toimeaine tsüasofamiidi heakskiitu pikendatakse vastavalt kõnealuses lisas sätestatud tingimustele.

            Artikkel 2
            Rakendusmääruse (EL) nr 540/2011 muutmine
            Rakendusmääruse (EL) nr 540/2011 lisa muudetakse vastavalt käesoleva määruse II lisale.

            Artikkel 3
            Jõustumine ja kohaldamise alguskuupäev
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 1. augustist 2021.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 26. mai 2021

                  Komisjoni nimel

                  president

               Ursula VON DER LEYEN

            (1)  ELT L 309, 24.11.2009, lk 1.

            (2)  Komisjoni 25. märtsi 2003. aasta direktiiv 2003/23/EÜ, millega muudetakse nõukogu direktiivi 91/414/EMÜ toimeainete imasamoksi, oksasulfurooni, etoksüsulfurooni, foraamsulfurooni, oksadiargüüli ja tsüatsofamiidi lisamisega (ELT L 81, 28.3.2003, lk 39).

            (3)  Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).

            (4)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

            (5)  Komisjoni 18. septembri 2012. aasta rakendusmäärus (EL) nr 844/2012, millega kehtestatakse Euroopa Parlamendi ja nõukogu määruses (EÜ) nr 1107/2009 (taimekaitsevahendite turulelaskmise kohta) ette nähtud toimeainete heakskiidu pikendamise menetluse rakendamiseks vajalikud sätted (ELT L 252, 19.9.2012, lk 26).

            (6)  EFSA Journal 2016; 14(6): 4503 [24 lk]. Kättesaadav internetis: www.efsa.europa.eu.

            (7)  Updated peer review of the pesticide risk assessment of the active substance cyazofamid („Ajakohastatud vastastikune eksperdiarvamus toimeaine tsüasofamiidi pestitsiidina kasutamise riskihindamise kohta“). EFSA Journal (2020); 18(9):6232.

            (8)  Komisjoni 19. aprilli 2018. aasta määrus (EL) 2018/605, millega muudetakse määruse (EÜ) nr 1107/2009 II lisa ja sätestatakse teaduslikud kriteeriumid endokriinsüsteemi häireid põhjustavate omaduste kindlakstegemiseks (ELT L 101, 20.4.2018, lk 33).

            (9)  ECHA (Euroopa Kemikaaliamet) ja EFSA (Euroopa Toiduohutusamet) Teadusuuringute Ühiskeskuse tehnilise abiga ja koostöös järgmiste isikutega: Andersson, N., Arena, M., Auteri, D., Barmaz, S., Grignard, E., Kienzler, A., Lepper, P., Lostia, A. M., Munn, S., Parra Morte, J. M., Pellizzato, F., Tarazona, J., Terron, A. ja Van der Linden, S., 2018. Guidance for the identification of endocrine disruptors in the context of Regulations (EU) No 528/2012 and (EC) No 1107/2009 („Juhenddokument endokriinsüsteemi kahjustavate ainete kindlakstegemiseks seoses määrustega (EL) nr 528/2012 ja (EÜ) nr 1107/2009“). EFSA Journal 2018; 16(6):5311, 135 lk.

            (10)  Komisjoni 24. juuni 2020. aasta rakendusmäärus (EL) 2020/869, millega muudetakse rakendusmäärust (EL) nr 540/2011 seoses toimeainete beflubutamiidi, benalaksüüli, bentiavalikarbi, bifenasaadi, boskaliidi, bromoksüniili, kaptaani, tsüasofamiidi, dimetomorfi, etefooni, etoksasooli, famoksadooni, fenamifossi, flumioksasiini, fluoksastrobiini, folpeedi, formetanaadi, metribusiini, milbemektiini, Paecilomyces lilacinus’e tüve 251, fenmedifaami, fosmeedi, metüülpirimifossi, propamokarbi, protiokonasooli ja S-metolakloori heakskiidu kehtivusaja pikendamisega (ELT L 201, 25.6.2020, lk 7).

            I LISA

                           Üldnimetus, tunnuskoodid

                           IUPACi nimetus

                           Puhtus  (1)

                           Heakskiitmine

                           Heakskiidu aegumine

                           Erisätted

                        Tsüasofamiid
                        CASi nr 120116-88-3
                        CIPACi nr 653

                        4-kloro-2-tsüano-N,N-dimetüül-5-p-tolüülimidasool-1-sulfoonamiid

                        ≥ 935 g/kg

                        1. august 2021

                        31. juuli 2036

                        Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse tsüasofamiidi heakskiidu pikendamise aruande järeldusi, eelkõige selle I ja II liidet.
                        Üldhindamisel peavad liikmesriigid pöörama erilist tähelepanu:

                                    a)

                                    kaubanduslikult toodetud tehnilise materjali kirjeldusele;

                                    b)

                                    töötlemise mõjude tarbijatele suunatud riskide hindamisele;

                                    c)

                                    sihtrühma mittekuuluvate lülijalgsete ja vihmausside kaitsele.

                              Taotleja esitab komisjonile, liikmesriikidele ja toiduohutusametile järgmise kinnitava teabe.

                                    1.

                                    Veetöötlemisprotsesside mõju pinna- ja põhjavees olevate jääkide laadile, kui pinna- või põhjavett võetakse joogiveeks.

                                    2.

                                    Määruse (EÜ) nr 1107/2009 II lisa punktid 3.6.5 ja 3.8.2, mida on muudetud komisjoni määrusega (EL) 2018/605.

                              Taotleja esitab punktis 1 nimetatud nõutud teabe hiljemalt kuupäevaks, mil täitub kaks aastat kuupäevast, mil komisjon avaldab juhenddokumendi, milles käsitletakse pinna- ja põhjavees esinevatele jääkidele veetöötlemisprotsesside tulemusena avalduva mõju hindamist.
                        Punkti 2 puhul esitab taotleja 16. juuniks 2023 ajakohastatud hinnangu juba esitatud teabe kohta ja vajaduse korral täiendava teabe, et kinnitada endokriinse toime puudumist .

               (1)  Täiendavad andmed toimeaine identifitseerimiseks ja toimeaine omadused on esitatud pikendamisaruandes.

            II LISA
            Komisjoni rakendusmääruse (EL) nr 540/2011 lisa muudetakse järgmiselt:

                        1)

                        A osast jäetakse välja kanne 46 tsüatsofamiidi kohta;

                        2)

                        B osasse lisatakse järgmine kanne:

                                       Number

                                       Üldnimetus, tunnuskoodid

                                       IUPACi nimetus

                                       Puhtus  (1)

                                       Heakskiitmine

                                       Heakskiidu aegumine

                                       Erisätted

                                    „146

                                    Tsüasofamiid
                                    CASi nr 120116-88-3
                                    CIPACi nr 653

                                    4-kloro-2-tsüano-N,N-dimetüül-5-p-tolüülimidasool-1-sulfoonamiid

                                    ≥ 935 g/kg

                                    1. august 2021

                                    31. juuli 2036

                                    Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse tsüasofamiidi heakskiidu pikendamise aruande järeldusi, eelkõige selle I ja II liidet.
                                    Üldhindamisel peavad liikmesriigid pöörama erilist tähelepanu:

                                                a)

                                                kaubanduslikult toodetud tehnilise materjali kirjeldusele;

                                                b)

                                                töötlemise mõjude tarbijatele suunatud riskide hindamisele;

                                                c)

                                                sihtrühma mittekuuluvate lülijalgsete ja vihmausside kaitsele.

                                          Taotleja esitab komisjonile, liikmesriikidele ja toiduohutusametile järgmise kinnitava teabe.

                                                1.

                                                Veetöötlemisprotsesside mõju pinna- ja põhjavees olevate jääkide laadile, kui pinna- või põhjavett võetakse joogiveeks.

                                                2.

                                                Määruse (EÜ) nr 1107/2009 II lisa punktid 3.6.5 ja 3.8.2, mida on muudetud komisjoni määrusega (EL) 2018/605.

                                          Taotleja esitab punktis 1 nimetatud nõutud teabe hiljemalt kuupäevaks, mil täitub kaks aastat kuupäevast, mil komisjon avaldab juhenddokumendi, milles käsitletakse pinna- ja põhjavees esinevatele jääkidele veetöötlemisprotsesside tulemusena avalduva mõju hindamist.
                                    Punkti 2 puhul esitab taotleja 16. juuniks 2023 ajakohastatud hinnangu juba esitatud teabe kohta ja vajaduse korral täiendava teabe, et kinnitada endokriinse toime puudumist.“

               (1)  Täiendavad andmed toimeaine identifitseerimiseks ja toimeaine omadused on esitatud pikendamisaruandes.


title: Nõukogu rakendusmäärus (EL) 2021/848, 27. mai 2021, millega rakendatakse määrust (EL) nr 36/2012, mis käsitleb piiravaid meetmeid seoses olukorraga Süürias

text:
                  28.5.2021

                  ET

                  Euroopa Liidu Teataja

                  L 188/18

         NÕUKOGU RAKENDUSMÄÄRUS (EL) 2021/848,
         27. mai 2021,
         millega rakendatakse määrust (EL) nr 36/2012, mis käsitleb piiravaid meetmeid seoses olukorraga Süürias
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 18. jaanuari 2012. aasta määrust (EL) nr 36/2012, mis käsitleb piiravaid meetmeid seoses olukorraga Süürias ja millega tunnistatakse kehtetuks määrus (EL) nr 442/2011, (1) eriti selle artiklit 32,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:

                     (1)

                     Nõukogu võttis 18. jaanuaril 2012 vastu määruse (EL) nr 36/2012.

                     (2)

                     Määruses (EL) nr 36/2012 sätestatud meetmete läbivaatamine näitas, et määruse (EL) nr 36/2012 II lisas esitatud füüsiliste ja juriidiliste isikute, üksuste ja asutuste loetelus tuleks ajakohastada kandeid 25 füüsilise isiku ja kolme üksuse puhul.

                     (3)

                     Määruse (EL) nr 36/2012 II lisas esitatud füüsiliste ja juriidiliste isikute, üksuste ja asutuste loetelust tuleks välja jätta kanded viie surnud isiku kohta.

                     (4)

                     Määruse (EL) nr 36/2012 II lisa tuleks seetõttu vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) nr 36/2012 II lisa muudetakse vastavalt käesoleva määruse lisale.

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 27. mai 2021

                  Nõukogu nimel

                  eesistuja

               P. SIZA VIEIRA

            (1)  ELT L 16, 19.1.2012, lk 1.

            LISA
            Määruse (EL) nr 36/2012 II lisa muudetakse järgmiselt.

                        1)

                        A jaost („Isikud“) jäetakse välja järgmised kanded:

                                    115.

                                    Kindral Ali Habib MAHMOUD;

                                    153.

                                    Waleed AL MO’ALLEM;

                                    180.

                                    Ahmad AL-QADRI;

                                    274.

                                    Nader QALEI;

                                    281.

                                    Mohammad Maen Zein Jazba AL-ABIDIN.

                        2)

                        A jao („Isikud“) loetelu vastavad kanded asendatakse järgmiste kannetega:

                                    Nimi

                                    Tuvastamisandmed

                                    Põhjendus

                                    Loetelusse kandmise kuupäev

                                    „14.

                                    Brigaadikindral Mohammed BILAL
                                    (teise nimega kolonelleitnant Muhammad Bilal)

                                    Sugu: mees.

                                    Süüria õhujõudude luureteenistuse vanemohvitserina toetab ta Süüria režiimi ja on vastutav vägivaldsete repressioonide eest tsiviilelanike vastu. Ta on ühtlasi seotud loetellu kantud teadusuuringute keskusega (Syrian Scientific Studies and Research Centre/SSRC).

                                    21.10.2014

                                    22.

                                    Ihab MAKHLOUF
                                    (teise nimega Ehab, Iehab)
                                    (ايهاب مخلوف)

                                    Sünniaeg: 21.1.1973.
                                    Sünnikoht: Damaskus, Süüria.
                                    Pass nr N002848852.
                                    Sugu: mees.

                                    Süürias tegutsev suurärimees. Tal on ärihuvid mitmes Süüria äriühingus ja üksuses, sealhulgas on nendeks Ramak Construction Co ning Syrian International Private University for Science and Technology (SIUST).
                                    Ta on Makhloufi perekonna mõjukas liige ning tihedalt seotud Assadi perekonnaga; president Bashar al-Assadi nõbu. 2020. aastal võttis Ehab Makhlouf üle Rami Makhloufi äritegevuse ning Süüria valitsus andis talle lepingud tollimaksuvabade turgude korraldamiseks ja haldamiseks kogu riigis.

                                    23.5.2011

                                    48.

                                    Samir HASSAN
                                    (سمير حسن)

                                    Sugu: mees.

                                    Süürias tegutsev suurärimees, kellel on ärihuvid Süüria majanduse mitmes sektoris ja/või kes tegutseb nimetatud sektorites. Tal on ärihuvid ja/või märkimisväärne mõju äriühingutes Amir Group ja Cham Holding, mis on konglomeraadid, millel on ärihuvid kinnisvara-, turismi-, transpordi- ja finantssektorites. Süüria-Venemaa ärinõukogu esimees.
                                    Samir Hassan toetab sularahaannetuste abil Süüria režiimi sõjategevust.
                                    Samir Hassan on seotud režiimist kasu saavate või seda toetavate isikutega. Eelkõige on ta seotud Rami Makhloufi ja Issam Anboubaga, kes on nõukogu poolt loetellu kantud ja kes saavad Süüria režiimist kasu.

                                    27.9.2014

                                    61.

                                    George CHAOUI
                                    (جورج شاوي)

                                    Sugu: mees.

                                    Süüria elektroonilise armee (maavägede luureteenistus) liige. On osa võtnud tsiviilelanike vägivaldsetest represseerimisest ning kutsunud üles tsiviilelanike vastasele vägivallale kogu Süüria territooriumil.

                                    14.11.2011

                                    78.

                                    Ali BARAKAT
                                    (teise nimega Barakat Ali Barakat)
                                    ( علي بركات; بركات علي بركات)

                                    Sugu: mees.

                                    Sõjaväeametnik, kes on seotud vägivallaga Homsis. Praegu teenib vabariikliku kaardiväe 30. liikuva jalaväe diviisis.

                                    1.12.2011

                                    96.

                                    Brigaadikindral Jamal YUNES
                                    (teise nimega Younes)
                                    (جمال يونس)

                                    Ametikoht: 555. rügemendi ülem.
                                    Sugu: mees.

                                    Andis sõduritele käsu tulistada protestijaid Mo'adimiyehis.
                                    Hamāh’s asuva sõjalise julgeolekukomitee juht 2018. aastal.

                                    23.1.2012

                                    114.

                                    Emad Abdul-Ghani SABOUNI
                                    (teise nimega Imad Abdul Ghani Al Sabuni)
                                    (عماد عبدالغني صابوني)

                                    Sünniaeg: 1964.
                                    Sünnikoht: Damaskus, Süüria.
                                    Sugu: mees.

                                    Endine telekommunikatsiooni- ja tehnoloogiaminister, ametis vähemalt 2014. aasta aprillini. Valitsuse endise ministrina jagab Süüria režiimi vastutust vägivaldsete repressioonide eest tsiviilelanike vastu. 2016. aasta juulis nimetati planeerimise ja rahvusvahelise koostöö ameti (PICC) juhiks. PICC on peaministri alluvuses tegutsev valitsusasutus, kes koostab eelkõige viie aasta plaanid, milles esitatakse valitsuse majandus- ja arengupoliitika üldsuunised.

                                    27.2.2012

                                    117.

                                    Adnan Hassan MAHMOUD
                                    (عدنان حسن محمود)

                                    Sünniaeg: 1966.
                                    Sünnikoht: Ţarţūs, Süüria.
                                    Sugu: mees.

                                    Süüria saadik Iraanis kuni aastani 2020. Endine informatsiooniminister, teenistuses pärast 2011. aasta maid. Valitsuse endise ministrina jagab Süüria režiimi vastutust vägivaldsete repressioonide eest tsiviilelanike vastu.

                                    23.9.2011

                                    132.

                                    Brigaadikindral Abdul-Salam Fajr MAHMOUD
                                    (عبدالسلام فجر محمود)

                                    Sünniaeg: 1959
                                    Sugu: mees.

                                    Alates 2020. aasta detsembrist lõunapiirkonna julgeolekukomitee ülem. Endine Süüria õhujõudude luureteenistuse Bab Touma üksuse (Damaskus) ülem. Endine Mezze lennujaama õhujõudude luureteenistuse uurimisosakonna ülem. Vastutab režiimivastaste kinnipeetavate piinamise eest. Tema suhtes on välja antud piinamises, inimsusevastastes kuritegudes ja sõjakuritegudes osalemise eest rahvusvaheline vahistamismäärus.

                                    24.7.2012

                                    134.

                                    Kolonel Qusay Ibrahim MIHOUB
                                    (قصي إبراهيم ميهوب )

                                    Sünniaeg: 1961.
                                    Sünnikoht: Derghamo, Jableh, Latakia, Süüria.
                                    Sugu: mees.

                                    Süüria õhujõudude luureteenistuse kõrge ohvitser. Endine õhujõudude luureteenistuse Dar‘ā üksuse juht (saadeti Damaskusest Dar‘āsse, kui selles linnas algasid meeleavaldused). Vastutab režiimivastaste kinnipeetavate piinamise, samuti rahumeelsete meeleavalduste vägivaldse mahasurumise eest riigi lõunaosas.

                                    24.7.2012

                                    137.

                                    Brigaadikindral Ibrahim MA'ALA
                                    (teise nimega Maala, Maale, Ma'la)
                                    ( معلى;معلا (ابراهيم

                                    Sugu: mees.

                                    Üldluureteenistuse 285. üksuse (Damaskus) juht (asendas brigaadikindral Hussam Fendit 2011. aasta lõpus). Vastutab režiimivastaste kinnipeetavate piinamise eest.

                                    24.7.2012

                                    139.

                                    Kindralmajor Hussam LUQA
                                    (teise nimega Husam, Housam, Houssam; Louqa, Louca, Louka, Luka)
                                    (حسام لوقا)

                                    Sünniaeg: 1964.
                                    Sünnikoht: Damaskus, Süüria.
                                    Sugu: mees.

                                    Ajavahemikul 2018–2020 oli lõunapiirkonna julgeolekukomitee ülem. Endine üldjulgeolekuteenistuse juhataja. Kindralmajor. Poliitilise julgeoleku teenistuse Homsi üksuse juht alates 2012. aasta aprillist kuni 2. detsembrini 2018 (brigaadikindral Nasr al-Ali mantlipärija). Alates 3. detsembrist 2018 poliitilise julgeoleku teenistuse ülem. Vastutab režiimivastaste kinnipeetavate piinamise eest.

                                    24.7.2012

                                    140.

                                    Brigaadikindral Taha TAHA
                                    (طه طه)

                                    Sugu: mees.

                                    Poliitilise julgeoleku osakonna ülema asetäitja. Endine poliitilise julgeoleku teenistuse Latakia üksuse eest kohapeal vastutav isik. Vastutab režiimivastaste kinnipeetavate piinamise eest.

                                    24.7.2012

                                    144.

                                    Kindralmajor Ahmed AL-JARROUCHEH (teise nimega Ahmad; al-Jarousha, al-Jarousheh, al-Jaroucha, al-Jarouchah, al-Jaroucheh)
                                    (احمد الجروشة)

                                    Sünniaeg: 1957.
                                    Sugu: mees.

                                    Endine üldluureteenistuse välisküsimuste üksuse (279. üksuse) juht. Vastutab üldluure eest Süüria suursaatkondades.

                                    24.7.2012

                                    146.

                                    Kindral Ghassan Jaoudat ISMAIL
                                    (teise nimega Ismael)
                                    (غسان جودت اسماعيل)

                                    Sünniaeg: 1960.
                                    Sünnikoht: Junaynat Ruslan – Darkoush, Ţarţūsi provints, Süüria.
                                    Sugu: mees.

                                    Alates 2019. aastast Süüria õhujõudude luureteenistuse ülem. Endine õhujõudude luureteenistuse asedirektor ning vastutas varem õhujõudude luureteenistuse missioonide üksuse eest, kes juhib koostöös erioperatsioonide üksusega õhujõudude luureteenistuse eliitvägesid, kes mängivad olulist osa Süüria režiimi poolt toimepandavates repressioonides. Sellega seoses on Ghassan Jaoudat Ismail üks kõrgematest sõjaväeametnikest, kes rakendavad otseselt Süüria režiimi poolt režiimivastaste vastu toimepandavaid vägivaldseid repressioone ja tsiviilelanike kadunuks jäämisega seotud võtteid.

                                    24.7.2012

                                    147.

                                    Kindralmajor Amer AL-ACHI
                                    (teise nimega Amer Ibrahim al-Achi; Amis al Ashi; Ammar Aachi; Amer Ashi)
                                    (عامر ابراهيم العشي)

                                    Sugu: mees.

                                    Endine As-Suwaydā’ provintsi kuberner, kelle president Bashar al-Assad nimetas ametisse 2016. aasta juulis. Endine Süüria õhujõudude luureteenistuse luureüksuse juht (2012–2016). Oma ülesannete kaudu õhujõudude luureteenistuses on Amer al-Achi kaasatud Süüria opositsiooni represseerimisse.

                                    24.7.2012

                                    156.

                                    Hala Mohammad
                                    (teise nimega Mohamed, Muhammad, Mohammed) AL NASSER
                                    (هاله محمد الناصر)

                                    Sünniaeg: 1964.
                                    Sünnikoht: Ar-Raqqah, Süüria.
                                    Sugu: naine.

                                    Endine turismiminister. Valitsuse endise ministrina jagab Süüria režiimi vastutust vägivaldsete repressioonide eest tsiviilelanike vastu.

                                    16.10.2012

                                    172.

                                    Ali HADAR (teise nimega HAIDAR)

                                    Sünniaeg: 1962.
                                    Sugu: mees.

                                    Rahvusliku leppimise ameti juht ja endine rahvusliku leppimise riigiminister. Süüria sotsialistliku rahvuspartei Intifada tiiva esimees. Valitsuse endise ministrina jagab Süüria režiimi vastutust vägivaldsete repressioonide eest tsiviilelanike vastu.

                                    16.10.2012

                                    204.

                                    Emad HAMSHO
                                    (teise nimega Imad Hmisho; Hamchu; Hamcho; Hamisho; Hmeisho; Hemasho, حميشو)
                                    (حمشو عماد)

                                    Aadress: Hamsho Building 31 Baghdad Street Damascus, Syria.
                                    Sugu: mees.

                                    Ta on ettevõttes Hamsho Trading kõrgel juhtival ametikohal. Tulenevalt tema kõrgest ametikohast nõukogu poolt loetellu kantud üksuse Hamsho International tütarettevõtjas Hamso Trading toetab ta Süüria režiimi. Ta on samuti seotud loetellu kantud üksusega Hamsho International. Ta on samuti Süüria Raua- ja Terasenõukogu asepresident koos selliste loetellu kantud režiimi ärimeestega nagu Ayman Jaber. Ta on ka president Bashar al-Assadi äripartner.

                                    7.3.2015

                                    241.

                                    Salam Mohammad AL-SAFFAF

                                    Sünniaeg: 1979
                                    Sugu: naine.

                                    Haldusarengu minister. Ametisse nimetatud 2017. aasta märtsis.

                                    30.5.2017

                                    265.

                                    Mohamad Amer MARDINI
                                    (teise nimega Mohammad Amer Mardini, Mohamed Amer MARDINI, Mohamad Amer AL-MARDINI, Mohamed Amer AL-MARDINI, Mohammad Amer AL-MARDINI)

                                    Sünniaeg: 1959.
                                    Sünnikoht: Damaskus, Süüria.
                                    Sugu: mees.

                                    Endine kõrghariduse minister, teenistuses pärast 2011. aasta maid (nimetati ametisse 27.8.2014). Valitsuse endise ministrina jagab Süüria režiimi vastutust vägivaldsete repressioonide eest tsiviilelanike vastu.

                                    21.10.2014

                                    268.

                                    Ghassan Ahmed GHANNAM
                                    (teise nimega kindralmajor Ghassan Ghannan, brigaadikindral Ghassan Ahmad Ghanem)

                                    Auaste: kindralmajor.
                                    Ametikoht: 155. raketibrigaadi ülem.
                                    Sugu: mees.

                                    Pärast 2011. aasta maid teenistuses olnud Süüria relvajõudude liige koloneli auastmes või sellega võrdväärses või sellest kõrgemas auastmes. Kindralmajor ja 155. raketibrigaadi ülem. Seotud Maher al-Assadiga tulenevalt tema rollist 155. raketibrigaadis. Raketibrigaadi komandörina toetab Süüria režiimi ja vastutab vägivaldsete repressioonide eest tsiviilelanike vastu. Vastutab SCUD rakettide tulistamise eest erinevate tsiviilobjektide pihta ajavahemikus 2013. aasta jaanuarist märtsini.

                                    21.10.2014

                                    285.

                                    Samer FOZ
                                    (teise nimega Samir Foz/Fawz; Samer Zuhair Foz; Samer Foz bin Zuhair)
                                    (سامر فوز)

                                    Sünniaeg: 20. mai 1973.
                                    Sünnikoht: Homs, Süüria / Latakia, Süüria.
                                    Kodakondsus: Süüria, Türgi.
                                    Türgi pass nr U 09471711 (väljaandmise koht: Türgi; kehtivuse lõpp: 21.7.2024.
                                    Süüria isikukood nr 06010274705.
                                    Aadress: Platinum Tower, office no. 2405, Jumeirah Lake Towers, Dubai, Araabia Ühendemiraadid.
                                    Ametikoht: Aman Groupi tegevjuht.
                                    Sugu: mees.

                                    Süürias tegutsev suurärimees, kelle huvid ja tegevused ulatuvad mitmesse Süüria majandussektorisse, sealhulgas on ta kaasatud režiimi poolt toetatud ühisettevõttesse, mis osaleb luksuskinnisvara- ja kaubandusprojekti Marota City arendamises. Samer Foz pakub Süüria režiimile rahalist toetust ja muud abi, sealhulgas Military Security Shield Forces rahastamiseks Süürias, ning teraviljakaubandusega seotud tehinguid. Samuti saab ta tänu sidemetele režiimiga nisukaubanduse ning ehitusprojektide kaudu rahalist kasu oma juurdepääsu tõttu ärivõimalustele.

                                    21.1.2019

                                    Muu teave:
                                    Aman Groupi tegevjuht Tütarettevõtted: Foz for Trading, Al-Mohaimen for Transportation & Contracting. Aman Group on erasektori partner ettevõtete Aman Damascus JSC ja Damascus Cham Holding vahelises ühisettevõttes, kus Foz on eraisikust aktsionär. Emmar Industries on ettevõtete Aman Group ja Hamisho Group vaheline ühisettevõte, mille juhiks on Foz ning kellele kuuluvad selle ettevõtte enamusaktsiad.

                                    291.

                                    Amer FOZ
                                    (teise nimega Amer Zuhair Fawz)
                                    (عامر فوز)

                                    Sünniaeg: 11.3.1976.
                                    Kodakondsus: Süüria, Saint Kitts ja Nevis.
                                    Isikukood: 06010274747.
                                    Pass nr 002-14-L169340.
                                    Araabia Ühendemiraatide elanikukaart: 784-1976-7135283-5.

                                    Suurärimees, kellel on isiklikud ja perekondlikud ärihuvid ja tegevused paljudes Süüria majandussektorites. Ta saab rahalist kasu juurdepääsust ärivõimalustele ning toetab Süüria režiimi. Ajavahemikul 2012–2019 töötas ASM International Trading LLC peadirektorina.
                                    On samuti seotud oma venna Samer Foziga, kes on alates 2019. aasta jaanuarist nõukogu poolt loetellu kantud, kui Süürias tegutsev suurärimees, kes toetab režiimi või saab sellest kasu. Koos vennaga viib ta ellu mitmeid äriprojekte, eelkõige Adra al-Ummaliyya piirkonnas (Damaskuse äärelinnad). Nende projektide hulka kuuluvad tehas kaablite ja kaablitarvikute tootmiseks ning projekt päikeseenergiast elektrienergia tootmiseks. Samuti tegelesid nad Assadi režiimi nimel mitmesuguse tegevusega koos ISILiga (Daesh), sealhulgas relvade ja laskemoona tarnimisega nisu ja nafta eest.

                                    17.2.2020

                                    Ametikoht: District 6 Company asutaja, Easy life Company asutajapartner.
                                    Sugulased/äripartnerid/üksused või partnerid/sidemed: Samer Foz; Asas Steel Company aseesimees; Aman Holding.
                                    Sugu: mees.

                                    295.

                                    Adel Anwar AL-OLABI
                                    (teise nimega Adel Anouar el-Oulabi, Adil Anwar al-Olabi)
                                    (عادل أنور العلبي)

                                    Sünniaeg: 1976.
                                    Kodakondsus: Süüria.
                                    Ametikoht: Damascus Cham Holding Company (DCHC) esimees, Damaskuse kuberner.
                                    Sugu: mees.

                                    Suurärimees, kes saab Süüria režiimist kasu ja toetab seda. Damascus Cham Holding Company (DCHC) (Damaskuse halduspiirkonna investeerimisharu, mis haldab Damaskuse halduspiirkonna kinnisvara ja viib ellu projekti Marota City) esimees.
                                    Adel Anwar al-Olabi on ka Damaskuse kuberner, kelle nimetas ametisse president Bashar al-Assad 2018. aasta novembris. Damaskuse kuberneri ja DCHC juhatajana vastutab jõupingutuste eest viia ellu sundvõõrandatud maa arendamisega seotud režiimipoliitikat Damaskuses (sealhulgas dekreet nr 66 ja seadus nr 10), eelkõige projekti Marota City kaudu.

                                    17.2.2020“

                        3)

                        B jao („Üksused“) loetelu vastavad kanded asendatakse järgmiste kannetega:

                                    Nimi

                                    Tuvastamisandmed

                                    Põhjendus

                                    Loetelusse kandmise kuupäev

                                    „1.

                                    Bena Properties

                                    Cham Holding Building, Daraa Highway, Ashrafiyat Sahnaya Rif Dimashq, Syria, P.O.Box 9525.

                                    Rami Makhloufi kontrolli all. Süüria suurim kinnisvaraettevõte ning Cham Holdingu kinnisvara- ja investeerimisharu; annab Süüria režiimile rahalist toetust.

                                    23.6.2011

                                    77.

                                    Al Qatarji Company
                                    (teise nimega Qatarji International Group; Al-Sham and Al-Darwish Company; Qatirji/Khatirji/Katarji/Katerji Group)
                                    (مجموعة/شركة قاطرجي)

                                    Üksuse liik: eraettevõte.
                                    Ettevõtlussektor: import-eksport, autoveod, nafta ja kaupade pakkumine.
                                    Direktori nimi/juhatus: Hussam al-Qatirji, CEO (nõukogu poolt loetellu kantud).

                                    Väljapaistev ettevõte, kes tegutseb Süüria majanduse paljudes sektorites. Hõlbustades režiimi ja erinevate osalejate (sealhulgas ISIL (Daesh)) vahelist kütuse-, relva- ja laskemoonakaubandust, mis toimub toidukaupade importimise ja eksportimise sildi all, toetades relvastatud rühmitusi, kes võitlevad režiimi poolel, ning kasutades oma sidemeid režiimiga oma äritegevuse laiendamiseks, toetab Al Qatrji Company (kelle juhatuse esimees on loetellu kantud isik Hussam al-Qatirji, kes on Süüria Rahvusassamblee liige) Süüria režiimi ja saab sellest kasu.

                                    17.2.2020

                                    Tegelik tulusaaja: Hussam al-Qatirji (nõukogu poolt loetellu kantud).
                                    Registreeritud aadress: Mazzah, Damascus, Syria.
                                    Sugulased/äripartnerid/üksused või partnerid/sidemed: Arvada/Arfada Petroleum Company JSC.

                                    78.

                                    Damascus Cham Holding Company
                                    (teise nimega Damascus Cham Private Joint Stock Company)
                                    (القابضة الشام دمشق)

                                    Üksuse liik: avaliku sektori ettevõte, mida reguleerib eraõigus.
                                    Ettevõtlussektor: kinnisvaraarendus.
                                    Direktori nimi/juhatus: Adel Anwar al-Olabi, direktorite nõukogu esimees ja Damaskuse kuberner (nõukogu poolt loetellu kantud).
                                    Tegelik tulusaaja: Damaskuse halduspiirkond.

                                    Damascus Cham Holding Company loodi režiimi poolt Damaskuse halduspiirkonna investeerimisharuna, et hallata Damaskuse halduspiirkonna kinnisvara ja viia ellu projekti Marota City, mis on luksuskinnisvara projekt, mis on rajatud eelkõige dekreedi nr 66 ja seaduse nr 10 alusel sundvõõrandatud maale.
                                    Damascus Cham Holding (kelle esimees on Damaskuse kuberner) haldab projekti Marota City elluviimist ning toetab seeläbi Süüria režiimi ja saab sellest kasu ning pakub eeliseid režiimiga tihedaid sidemeid omavatele ettevõtjatele, kes on selle üksusega avaliku ja erasektori partnerluste kaudu kasulikke tehinguid sõlminud.

                                    17.2.2020“

                                    Sugulased/äripartnerid/üksused või partnerid/sidemed: Damaskuse halduspiirkond. Samer Foz (nõukogu poolt loetellu kantud); Mazen Tarazi (nõukogu poolt loetellu kantud); Talas Group, mille omanik on ettevõtja Anas Talas (nõukogu poolt loetellu kantud);
                                    Khaled al-Zubaidi (nõukogu poolt loetellu kantud); Nader Qalei (nõukogu poolt loetellu kantud